**בראשית מ"ב- מ"ג**

לאחר פרידה של יותר מעשרים שנה, נפגשים יוסף ואחיו, כאשר האחים מגיעים לשבור שבר במצרים מפני הרעב בכנען. כעת יוסף הוא השליט על ארץ מצרים והם אינם מזהים אותו. יוסף בוחר להתנכר לאחיו ולנסות אותם, והאחים מבינים שיד ה' בדבר בשל חטאם כלפי אחיהם

**במוקד הלימוד יעמוד יחסם של יוסף ואחיו למכירה בפרספקטיבה של שנים**

**בלימוד הפרק נענה על השאלות הבאות:**

☑ מדוע התנכר יוסף אל אחיו ונהג בהם קשות?

☑ כיצד התייחסו **עתה** האחים אל המכירה

☑ איך הציגו האחים את קורותיהם לפני יעקב?

**א** וַיַּרְא יַעֲקֹב כִּי יֶשׁ שֶׁבֶר בְּמִצְרָיִם וַיֹּאמֶר יַעֲקֹב לְ**בָנָיו** לָמָּה תִּתְרָאוּ:
**ב** וַיֹּאמֶר הִנֵּה שָׁמַעְתִּי כִּי יֶשׁ שֶׁבֶר בְּמִצְרָיִם רְדוּ שָׁמָּה וְשִׁבְרוּ לָנוּ מִשָּׁם וְנִחְיֶה וְלֹא נָמוּת:
**ג** וַיֵּרְדוּ **אֲחֵי יוֹסֵף** עֲשָׂרָה לִשְׁבֹּר בָּר מִמִּצְרָיִם:
**ד** וְאֶת בִּנְיָמִין **אֲחִי יוֹסֵף** לֹא שָׁלַח יַעֲקֹב אֶת אֶחָיו כִּי אָמַר פֶּן יִקְרָאֶנּוּ אָסוֹן:
**ה** וַיָּבֹאוּ **בְּנֵי יִשְׂרָאֵל** לִשְׁבֹּר בְּתוֹךְ הַבָּאִים כִּי הָיָה הָרָעָב בְּאֶרֶץ כְּנָעַן:
**ו** וְיוֹסֵף הוּא הַשַּׁלִּיט עַל הָאָרֶץ הוּא הַמַּשְׁבִּיר לְכָל עַם הָאָרֶץ וַיָּבֹאוּ **אֲחֵי יוֹסֵף** וַיִּשְׁתַּחֲווּ לוֹ אַפַּיִם אָרְצָה:

**🙥 אחי יוסף יורדים למצרים- פס' א-ו:**

**הכינויים של בני יעקב:**

מהי משמעות השימוש בשמות השונים והחזרה על כינויים 'אחי יוסף'?

**רש"י לפסוק ג'-"וירדו אחי יוסף**" - ולא כתב בני יעקב, מלמד שהיו מתחרטים במכירתו ונתנו לבם להתנהג עמו באחווה ולפדותו בכל ממון שיפסקו עליהם:

**כניסת בני יעקב למצרים:**

עשרת בני יעקב יורדים מצרימה לשבור שבר יחד עם תושבים רבים נוספים:

**רש"י (ה): ד"ה בתוך הבאים** -מטמינים עצמם שלא יכירום, לפי שצִוום אביהם שלא יתראו כלם בפתח אחד אלא שיכנס כלאחד בפתחו, כדי שלא תשלוט בהם עין הרע, שכולם נאים וכולם גיבורים.

דברי רש"י ישמשו בהמשך להבנת האשמת הריגול שיטיח יוסף באחים

**🙥 הצבת תמונת המצב: יוסף מזהה את האחים אך הם אינם מזהים אותו – פס' ז-ח:**

**ז** **וַיַּרְא יוֹסֵף אֶת אֶחָיו וַיַּכִּרֵם** וַיִּתְנַכֵּר אֲלֵיהֶם

  וַיְדַבֵּר אִתָּם קָשׁוֹת וַיֹּאמֶר אֲלֵהֶם מֵאַיִן בָּאתֶם וַיֹּאמְרוּ מֵאֶרֶץ כְּנַעַן לִשְׁבָּר אֹכֶל:
**ח**  **וַיַּכֵּר יוֹסֵף אֶת אֶחָיו** **וְהֵם לֹא הִכִּרֻהוּ**:

נקרא ונשאל שאלות:

**רש"י לפסוק ח'-"ויכר יוסף" וגו'** לפי שהניחם חתומי זקן
והם לא הכרהו - שיצא מאצלם בלא חתימת זקן, ועכשיו בא בחתימת זקן.

**העמקה**,  **רמב"ן:**

 והנה יששכר וזבולון אינם גדולים מיוסף רק מעט, אבל כיון שהכיר את הגדולים הכיר את כולם. ועוד היה מכירם, מדעתו שיבואו שם, והם לא הכירוהו, שלא נתנו לבם שיהיה העבד אשר מכרו לישמעאלים הוא השליט על הארץ:

**יחסו של יוסף אל אחיו - וַיִּתְנַכֵּר אֲלֵיהֶם (פסוק ז ואילך):**

הכתוב מתאר יחס קשה של יוסף, כשליט מצרים שכל הכוח בידו, אל אחיו:

ויתנכר... וידבר קשות (פסוק ז)

מאשים אותם בריגול (פסוק ט)

כולא את כולם לשלושה ימים (פסוק יז)

משאיר את שמעון ותובע מהם לשוב עם בנימין (פס' יט-כ)

**רש"י לפסוק ז'- "ויתנכר אליהם"**-  נעשה להם כנכרי בדברים, לדבר קשות.

**רמב"ן מקשה על האשמתו של יוסף:**

**רמב"ן לפסוק ט :**

העלילה הזאת [האשמת הריגול] יצטרך להיות בה טעם או אמתלא [אחיזה במציאות],

כי מה עשו להיות אומר להם ככה?

**רש"י (יב) כי ערות הארץ** - שהרי נכנסתם בעשר שערי העיר, ולמה לא נכנסתם בשער אחד?

**ואולי** **ראה אותם אנשי תואר ונכבדים**, לבושי מכלול כולם, ואמר להם אין דרך אנשים נכבדים ככם לבוא לשבור אוכל כי עבדים רבים לכם.

**ויתכן** **שהיו בתחילת הבאים מארץ כנען**, והוא טעם 'ויבאו בני ישראל לשבור בתוך הבאים כי היה הרעב בארץ כנען', כי עתה באו משם הראשונים. ויאמר להם יוסף מרגלים אתם, כי מארץ כנען לא בא אלי אדם לשבור אוכל, וזה טעם 'מאין באתם', שאמר להם בתחילה:

טו בְּזֹאת תִּבָּחֵנוּ חֵי פַרְעֹה אִם-תֵּצְאוּ מִזֶּה כִּי אִם-בְּבוֹא אֲחִיכֶם הַקָּטֹן הֵנָּה:

טז **שִׁלְחוּ מִכֶּם אֶחָד** וְיִקַּח אֶת-אֲחִיכֶם **וְאַתֶּם הֵאָסְרוּ** וְיִבָּחֲנוּ דִּבְרֵיכֶם הַאֱמֶת אִתְּכֶם וְאִם-לֹא חֵי פַרְעֹה כִּי מְרַגְּלִים אַתֶּם:

יז וַיֶּאֱסֹף אֹתָם אֶל-מִשְׁמָר שְׁלשֶׁת יָמִים:

יח וַיֹּאמֶר אֲלֵהֶם יוֹסֵף בַּיּוֹם הַשְּׁלִישִׁי זֹאת עֲשׂוּ וִחְיוּ אֶת-הָאֱלֹקים אֲנִי יָרֵא:

יט אִם-כֵּנִים אַתֶּם **אֲחִיכֶם אֶחָד יֵאָסֵר בְּבֵית מִשְׁמַרְכֶם וְאַתֶּם לְכוּ** הָבִיאוּ שֶׁבֶר רַעֲבוֹן בָּתֵּיכֶם:

כ וְאֶת-אֲחִיכֶם הַקָּטֹן תָּבִיאוּ אֵלַי וְיֵאָמְנוּ דִבְרֵיכֶם וְלֹא תָמוּתוּ וַיַּעֲשׂוּ-כֵן:

**שימו לב** לשינוי בגזרתו של יוסף לאחר שלושת ימי המאסר:

**מדוע התנכר יוסף לאחיו?**

רמב"ן לפסוק ט, כולל השגת ר' יצחק עראמה עליו-

רמב"ן מתבסס על הכתוב בפסוק ט: "וַיִּזְכֹּר יוֹסֵף אֵת הַחֲלֹמוֹת אֲשֶׁר חָלַם לָהֶם וַיֹּאמֶר אֲלֵהֶם מְרַגְּלִים אַתֶּם" ומציע את ההסבר הבא:

**רמב"ן (פסוק ט( :**

כי יאמר הכתוב כי בראות יוסף את אחיו משתחווים לו, זכר כל החלומות אשר חלם להם וידע שלא נתקיים אחד מהם בפעם הזאת, כי יודע בפתרונם כי כל אחיו ישתחוו לו בתחילה מן החלום הראשון, 'והנה אנחנו מאלמים אלומים', כי "אנחנו" ירמוז לכל אחיו אחד עשר. ופעם שנית ישתחוו לו השמש והירח ואחד עשר כוכבים מן החלום השני, וכיון שלא ראה בנימן עמהם חשב זאת התחבולה שיעליל עליהם כדי שיביאו גם בנימין אחיו אליו לקיים החלום הראשון תחילה:
ועל כן לא רצה להגיד להם 'אני יוסף אחיכם', ולאמר 'מהרו ועלו אל אבי וישלח העגלות' כאשר עשה עמהם בפעם השניה, כי היה אביו בא מיד בלא ספק. ואחרי שנתקיים החלום הראשון הגיד להם לקיים החלום השני.

ולולי כן היה יוסף חוטא חטא גדול לצער את אביו ולהעמידו ימים רבים בשכול ואבל על שמעון ועליו. ואף אם היה רצונו לצער את אחיו קצת איך לא יחמול על שיבת אביו? אבל את הכל עשה יפה בעתו לקיים החלומות כי ידע שיתקיימו באמת:

גם הענין השני שעשה להם בגביע לא שתהיה כוונתו לצערם, אבל חשד אולי יש להם שנאה בבנימין שיקנאו אותו באהבת אביהם כקנאתם בו, או שמא הרגיש בנימין שהיה ידם ביוסף ונולדה ביניהם קטטה ושנאה, ועל כן לא רצה  שילך עמהם בנימן אולי ישלחו בו ידם עד בדקו אותם באהבתו:

**קושיית רמב"ן על יחסו של יוסף לאביו:**

**רמב"ן – המשך**:

וכן אני אומר שכל העניינים האלה היו ביוסף מחכמתו בפתרון החלומות, כי יש לתמוה אחר שעמד יוסף במצרים ימים רבים והיה פקיד ונגיד בבית שר גדול במצרים, איך לא שלח כתב אחד לאביו להודיעו ולנחמו? כי מצרים קרוב לחברון כששה ימים. ואילו היה מהלך שנה היה ראוי להודיעו לכבוד אביו, ויקר פדיון נפשו ויפדנו ברוב ממון:
אבל היה רואה כי השתחוויית אחיו לו וגם אביו וכל זרעו אתו, אי אפשר להיות בארצם, והיה מקווה להיותו שם במצרים בראותו הצלחתו הגדולה שם, וכל שכן אחרי ששמע חלום פרעה שנתברר לו כי יבאו כלם שמה ויתקיימו כל חלומותיו

**ר' יצחק עראמה, בעל "עקידת יצחק" מקשה על הסבריו של רמב"ן:**

**ר' יצחק עראמה**:

ותמהני ממה שכתב הרמב"ן ז"ל שעשה כדי שיתקיימו חלומותיו, כי מה תועלת לו שיתקיימו, ואף כי תהיה תועלת לו, לא היה לו לחטוא כנגד אביו.

והחלומות – הנותן חלומות יגיש פתרונם, גם שתראה סכלות עצומה שישתדל האדם לקיים חלומותיו. שהרי הם דברים שיעשו שלא מדעת הבעלים  (עקדת יצחק כט' שאלה 9(

**הוא מסביר את התנהגותו של יוסף בדרך אחרת**

**ר' יצחק עראמה: המשך**:

נראה שכוונת יוסף הייתה לבדוק אותם, אם היו עדיין בשנאתם אותו, או אם נחמו ממעשיהם ו

הוא לא רצה שתתכן לו זה (=שיוכל להוכח אם הינם בעלי תשובה אמיתיים) אם לא בשייבחנם על דבר אחיו בן אמו, לראות מה יעשו כשיראו אותו בצער או בסכנה,, ולזה מיד חשב עלילת הגביע,

אלא שלא היה שם בנימין, והוצרך להתעולל עלילות ולגלגל ביאתם.

**🙥 תגובת אחי יוסף ליחס יוסף אליהם – פס' כא-כה:**

**כא** וַיֹּאמְרוּ אִישׁ אֶל אָחִיו אֲבָל אֲשֵׁמִים אֲנַחְנוּ עַל אָחִינוּ אֲשֶׁר רָאִינוּ צָרַת נַפְשׁוֹ בְּהִתְחַנֲנוֹ אֵלֵינוּ וְלֹא שָׁמָעְנוּ עַל כֵּן בָּאָה אֵלֵינוּ הַצָּרָה הַזֹּאת:
**כב**  וַיַּעַן רְאוּבֵן אֹתָם לֵאמֹר הֲלוֹא אָמַרְתִּי אֲלֵיכֶם לֵאמֹר אַל תֶּחֶטְאוּ בַיֶּלֶד וְלֹא שְׁמַעְתֶּם וְגַם דָּמוֹ הִנֵּה נִדְרָשׁ:

**כג** וְהֵם לֹא יָדְעוּ כִּי שֹׁמֵעַ יוֹסֵף כִּי הַמֵּלִיץ בֵּינֹתָם:

 **כד** וַיִּסֹּב מֵעֲלֵיהֶם וַיֵּבְךְּ וַיָּשָׁב אֲלֵהֶם וַיְדַבֵּר אֲלֵהֶם וַיִּקַּח מֵאִתָּם אֶת-שִׁמְעוֹן וַיֶּאֱסֹר אֹתוֹ לְעֵינֵיהֶם:

**כה**וַיְצַו יוֹסֵף וַיְמַלְאוּ אֶת-כְּלֵיהֶם בָּר וּלְהָשִׁיב כַּסְפֵּיהֶם אִישׁ אֶל-שַׂקּוֹ וְלָתֵת לָהֶם צֵדָה לַדָּרֶךְ וַיַּעַשׂ לָהֶם כֵּן:

**נשאל שאלות:**

• מה הביא את האחים להתוודות דווקא עתה על מכירת יוסף?

• על מה הם מביעים חרטה?

• "בהתחננו אלינו..." – והרי הכתוב בפרק לז לא סיפר על תחינותיו של יוסף!

• מדוע דווקא שמעון נאסר?

• מדוע מוסיף הכתוב את המילה "לעיניהם"?

**רד"ק:**

למדנו בסיפור הזה כי כשתבוא צרה לאדם, ראוי לו לפשפש במעשיו ולבדוק מה היה המעשה הרע שעשה, ושיתחרט עליו ויתוודה לפני האל ויבקש ממנו כפרה.

**על מה מתוודים ומצטערים אחי יוסף?**

**ספורנו:**

וְהָיִינוּ אַכְזָרִים נֶגֶד אָחִינוּ, אַף עַל פִּי שֶׁחֲשַׁבְנוּהוּ לְרודֵף הָיָה לָנוּ לְרַחֵם 'בְּהִתְחַנְנו'.

וּכְנֶגֶד מִדַּת אַכְזָרִיּוּתֵנוּ זֶה הָאִישׁ מִתְאַכְזֵר נֶגְדֵּנוּ.

**מדוע דווקא עכשיו עלו רגשות אשמה בלב האחים?**

**נחמה לייבוביץ:**

מדוע זה רק אחרי שלושה ימים במשמר, רק אחרי שהוצאו מתוכו... מדוע התעורר רק עתה רגש האשמה בלבם", ומדוע לא נזכרו במכירת אחיהם במשך שלושת ימי המאסר הארוכים, בשבתם שם בפחד, שלא ישובו הביתה?....

ונראית לנו תשובת בעל [הפירוש] עקדת יצחק, שרק עתה בשוותם לנגד עיניהם ששוב יבואו אל אביהם ואחד מהם נעדר, בזוכרם ששוב יצאו עשרה ויחזרו תשעה [כי שמעון נאסר], ויהיה עליהם לעמוד בפני אביהם הזקן ולתת תשובה והסבר להעדר האחד – עכשיו עלתה אסוסציאציה של:

אָחִינוּ אֲשֶׁר רָאִינוּ צָרַת נַפְשׁוֹ

לנגד עיניהם, וראו את החטא ואת עונשו – מידה כנגד מידה:

עַל כֵּן בָּאָה אֵלֵינוּ הַצָּרָה הַזֹּאת (נחמה לייבוביץ', עיונים בספר בראשית, עמ' 331(

**מדוע התורה לא סיפרה על תחנוני יוסף לאחיו בפרק ל"ז?**

**רמב"ן:**

והכתוב לא סיפר זה שם [בסיפור מעשה המכירה בפרק ל"ז]

או מפני שהדבר ידוע בטבע כי יתחנן אדם לאחיו בבואו לידם להרע לו וישביעם בחיי אביהם ויעשה כל אשר יוכל להציל נפשו ממות,

או שירצה הכתוב לקצר בסירחונם,

או מדרך הכתובים שמקצרים במקום אחד ומאריכים בו במקום אחר:

**🙥 חרדת האחים - פס' כז-כח:**

**כו**. וַיִּשְׂאוּ אֶת שִׁבְרָם עַל חֲמֹרֵיהֶם וַיֵּלְכוּ מִשָּׁם:

**כז**. וַיִּפְתַּח הָאֶחָד אֶת שַׂקּוֹ לָתֵת מִסְפּוֹא לַחֲמֹרוֹ בַּמָּלוֹן וַיַּרְא אֶת כַּסְפּוֹ וְהִנֵּה הוּא בְּפִי אַמְתַּחְתּוֹ

**כח.** וַיֹּאמֶר אֶל אֶחָיו הוּשַׁב כַּסְפִּי וְגַם הִנֵּה בְאַמְתַּחְתִּי וַיֵּצֵא לִבָּם וַיֶּחֶרְדוּ אִישׁ אֶל אָחִיו לֵאמֹר

**מַה זֹּאת עָשָׂה אֱלֹהִים לָנוּ**:

תגובת האחים (איש אל אחיו) מזכירה את דבריהם בפסוקים כא-כב:

**כא.** וַיֹּאמְרוּ אִישׁ אֶל אָחִיו אֲבָל אֲשֵׁמִים אֲנַחְנוּ עַל אָחִינוּ אֲשֶׁר רָאִינוּ צָרַת נַפְשׁוֹ בְּהִתְחַנְנוֹ אֵלֵינוּ וְלֹא שָׁמָעְנוּ עַל כֵּן בָּאָה אֵלֵינוּ הַצָּרָה הַזֹּאת:

**כב.** וַיַּעַן רְאוּבֵן אֹתָם לֵאמֹר הֲלוֹא אָמַרְתִּי אֲלֵיכֶם לֵאמֹר אַל תֶּחֶטְאוּ בַיֶּלֶד וְלֹא שְׁמַעְתֶּם וְגַם דָּמוֹ הִנֵּה נִדְרָש:

**🙥 המפגש עם יעקב פס' כט- לד**

כט. וַיָּבֹאוּ אֶל יַעֲקֹב אֲבִיהֶם אַרְצָה כְּנָעַן וַיַּגִּידוּ לוֹ אֵת כָּל הַקֹּרֹת אֹתָם לֵאמֹר:
ל. דִּבֶּר הָאִישׁ אֲדֹנֵי הָאָרֶץ אִתָּנוּ קָשׁוֹת וַיִּתֵּן אֹתָנוּ כִּמְרַגְּלִים אֶתהָאָרֶץ:
לא. וַנֹּאמֶר אֵלָיו כֵּנִים אֲנָחְנוּ לֹא הָיִינוּ מְרַגְּלִים:

לב. שְׁנֵים עָשָׂר אֲנַחְנוּ אַחִים בְּנֵי אָבִינוּ הָאֶחָד אֵינֶנּוּ וְהַקָּטֹן הַיּוֹם אֶת אָבִינוּ בְּאֶרֶץ כְּנָעַן:

לג. וַיֹּאמֶר אֵלֵינוּ הָאִישׁ אֲדֹנֵי הָאָרֶץ בְּזֹאת אֵדַע כִּי כֵנִים אַתֶּם אֲחִיכֶם הָאֶחָד הַנִּיחוּ אִתִּי

וְאֶת רַעֲבוֹן בָּתֵּיכֶם קְחוּ וָלֵכוּ:

לד. וְהָבִיאוּ אֶת אֲחִיכֶם הַקָּטֹן אֵלַי וְאֵדְעָה כִּי לֹא מְרַגְּלִים אַתֶּם כִּי כֵנִים אַתֶּם

אֶת אֲחִיכֶם אֶתֵּן לָכֶם וְאֶת הָאָרֶץ תִּסְחָרוּ:

דברי האחים שונים במעט מהמסופר בכתוב בתחילת הפרק.

יש פרטים שהם מעלימים, ויש פרטים שהם מוסיפים.

**רמב"ן:**

וְאֶת-הָאָרֶץ תִּסְחָרוּ:

**שינו לו בדבר מפני השלום** כדי שישמע אליהם לשלח אתם בנימין, כי ברצונם מיד היו חוזרים לולי שאמר לא ילך בני עמכם. וכן אמרו לו אחיכם האחד הניחו אתי, ולא הגידו לו מאסרם ולא מאסר שמעון.

**ויתכן שאמר להם יוסף ואת הארץ תסחרו, ולא סיפרו הכתוב**, וטעמו שתביאו סחורה כרצונכם לקנות התבואה ולא אקח מכס סחורתכם כי איטיב לכם תחת בשתכם.

**לה** וַיְהִי הֵם מְרִיקִים שַׂקֵּיהֶם וְהִנֵּה אִישׁ צְרוֹר כַּסְפּוֹ בְּשַׂקּוֹ וַיִּרְאוּ אֶת צְרֹרוֹת כַּסְפֵּיהֶם הֵמָּה וַאֲבִיהֶם וַיִּירָאוּ:

**לו** וַיֹּאמֶר אֲלֵהֶם יַעֲקֹב אֲבִיהֶם אֹתִי שִׁכַּלְתֶּם יוֹסֵף אֵינֶנּוּ וְשִׁמְעוֹן אֵינֶנּוּ וְאֶת בִּנְיָמִן תִּקָּחוּ עָלַי הָיוּ כֻלָּנָה:

חשדותיו וחששותיו של יעקב מתגברים כשהוא רואה את הכסף בשקי האחים
**רש"י:**  **אתי שכלתם** - מלמד שחשדן שמא הרגוהו או מכרוהו [את שמעון] כיוסף.

**🙥 הסירוב להצעת ראובן- מב, לז-לח:**

**לז**וַיֹּאמֶר רְאוּבֵן אֶל אָבִיו לֵאמֹר **אֶת שְׁנֵי בָנַי תָּמִית אִם לֹא אֲבִיאֶנּוּ אֵלֶיךָ**תְּנָה אֹתוֹ עַל יָדִי וַאֲנִי אֲשִׁיבֶנּוּ אֵלֶיךָ:

**לח** וַיֹּאמֶר לֹא יֵרֵד בְּנִי עִמָּכֶם כִּי אָחִיו מֵת וְהוּא לְבַדּוֹ נִשְׁאָר וּקְרָאָהוּ אָסוֹן בַּדֶּרֶךְ אֲשֶׁר תֵּלְכוּ בָהּ וְהוֹרַדְתֶּם אֶת שֵׂיבָתִי בְּיָגוֹן שְׁאוֹלָה:

* **יעקב דחה את הצעת ראובן (מסיבות שנעמוד עליהן בהמשך)**